《阿克苏城被水驰往勾当记事》
清代·铁保

我昔建节吴江边，日与阳侯为比肩。经年襆被驻袁浦，黄水未退湖水连。

今兹远谪疏勒地，万三千里驰风烟。黄沙白草半戈壁，幸无水患遭迍邅。

不图五月雪水涨，极天骇浪奔巨川。阿克苏城被淹浸，哀哉回户家无椽。

城垣仓库尽圮倒，游商戍卒愁颠连。我闻邮报束装去，铜钲火伞相熬煎。

兼程十日到尚早，灾黎如望云霓悬。先散金钱作抚恤，后蠲租税拯市廛。

官衙兵舍工毕举，更筑堤岸筹防宣。以工代赈良法在，稍喜编户得安全。

飞章驰骑报天子，如伤怀抱慰乾乾。嗟余每与谁作难，捍御无术成播迁。

一城鸿雁得安堵，聊藉此役弥前愆。长歌再拜阳侯去，莫更与我同周旋。

作者简介：（1752—1824）满洲正黄旗人，栋鄂氏，字冶亭，一字梅庵。乾隆三十七年进士。授吏部主事，历郎中、侍讲学士、礼部侍郎等官。嘉庆时官至两江总督，因水患降级，又因知县李毓昌被毒死案，革职发往乌鲁木齐效力。再起后迁至吏部尚书，又因在喀什噶尔受人蒙蔽事革职。道光初，以三品卿衔休致。工书法，精医学。有《惟清斋集》。